মাদার এবার ঘোষিত ভাবে সন্ত হচ্ছেন। ক্রিশ্চান বিশ্বে হাজার দশেক সন্তের উল্লেখ আছে। কেউ কেউ বলেন সংখ্যাটা আড়াই হাজারের একটু বেশি। রেভারেন্ড বাটলার ১৭৫৬ সালে তাঁর Lives of Saints গ্রন্থে লিখছেন ১৪৮৬ জন সন্তের কাহিনি। ডোনাল অ্যাটওয়াটারের গ্রন্থে ২৫৬৫ জন সন্তের উল্লেখ আছে। সেই ক্লাবে ঠাঁই পেলেন আমাদের সকলের মা টেরেজা। এর থেকে বড় আনন্দের মুহূর্ত হয় না। সাইমিওনদের ক্লাবে মাদার টেরেজা মানে মাদারের ছবিতে জ্যোতির্বলয় আঁকা হবে। ঘোমটার পিছনে স্বর্গীয় বলয় থাকবে। মাদারের নামে চার্চের নামাঙ্কন হবে। সিস্টার থেকে মাদার, মাদার থেকে সেন্ট হওয়ার এই যাত্রা পথে যে কঠিন লড়াই লড়েছেন আজ যেন তাইই সম্মানিত হতে চলেছে।